b'\n_START_ARTICLE_\nOssi Ojala\n_START_PARAGRAPH_\nOssi Aarne Aatos Ojala (23. maaliskuuta 1933 Savonlinna \xe2\x80\x93 18. joulukuuta 2006) oli suomalainen kirjailija._NEWLINE_Ojala aloitti kirjailijanuransa nuortenkirjoilla, joista sai Otava-palkinnon vuosina 1964 (Saarella tapahtuu) ja 1968 (Kahvila Sinuhe). Sittemmin h\xc3\xa4n laajensi aluettaan muuhunkin proosaan sek\xc3\xa4 n\xc3\xa4ytelmiin ja kuunnelmiin._NEWLINE_Agronomiperheen poika Ossi Ojala kirjoitti ylioppilaaksi Sysm\xc3\xa4n yhteiskoulusta vuonna 1953 ja suoritti humanististen tieteiden kandidaatin tutkinnon Helsingin yliopistossa 1962. Ojala toimi opettajana eri koulumuodoissa Suomessa ja Ruotsissa, mink\xc3\xa4 lis\xc3\xa4ksi h\xc3\xa4n ty\xc3\xb6skenteli muun muassa sanomalehti- ja mainostoimittajana sek\xc3\xa4 harrastajateatterien ohjaajana. H\xc3\xa4n toimi kuuden vuoden ajan Mikkelin l\xc3\xa4\xc3\xa4nintaiteilijana. Kirjallisten harrastusten ohella h\xc3\xa4n maalasi \xc3\xb6ljyv\xc3\xa4rit\xc3\xb6it\xc3\xa4. H\xc3\xa4n asui pitk\xc3\xa4\xc3\xa4n Tampereella.'